CELEX: 32017R1125
Language: sk
Date: 2017-06-22 00:00:00
Title: Vykonávacie nariadenie Komisie (EÚ) 2017/1125 z 22. júna 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh zrušuje schválenie účinnej látky repelenty (podľa pachu) živočíšneho alebo rastlinného pôvodu/decht z talového oleja a ktorým sa mení vykonávacie nariadenie Komisie (EÚ) č. 540/2011 (Text s významom pre EHP )

24.6.2017   
            
            
               SK
            
            
               Úradný vestník Európskej únie
            
            
               L 163/10
            
         VYKONÁVACIE NARIADENIE KOMISIE (EÚ) 2017/1125
   z 22. júna 2017,
   ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh zrušuje schválenie účinnej látky repelenty (podľa pachu) živočíšneho alebo rastlinného pôvodu/decht z talového oleja a ktorým sa mení vykonávacie nariadenie Komisie (EÚ) č. 540/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 druhú alternatívu a článok 78 ods. 2,
   keďže:
   
               (1)
            
            
               Smernicou Komisie 2008/127/ES (2) sa repelenty (podľa pachu) živočíšneho alebo rastlinného pôvodu/decht z talového oleja zaradili ako účinná látka do prílohy I k smernici Rady 91/414/EHS (3). Vykonávacím nariadením Komisie (EÚ) č. 637/2012 (4) sa od príslušných členských štátov vyžadovalo zabezpečenie toho, aby oznamovateľ, na ktorého žiadosť boli repelenty (podľa pachu) živočíšneho alebo rastlinného pôvodu/decht z talového oleja zaradené do zoznamu, poskytol do 1. mája 2013 ďalšie potvrdzujúce informácie, pokiaľ ide o zhodu medzi špecifikáciami technického materiálu ako komerčne vyrobeného a špecifikáciami skúšobného materiálu použitého v dokumentácii o toxicite, a do 31. mája 2014 ďalšie potvrdzujúce informácie, pokiaľ ide o toxikologický profil látky.
            
         
               (2)
            
            
               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (5).
            
         
               (3)
            
            
               S cieľom dodržať povinnosť predložiť ďalšie informácie, ako sa uvádza v odôvodnení 1, oznamovateľ 29. apríla 2013 a 6. mája 2014 predložil informácie spravodajskému členskému štátu – Grécku.
            
         
               (4)
            
            
               Grécko posúdilo informácie, ktoré oznamovateľ predložil, vrátane niektorých ďalších informácií súvisiacich s prvotnými informáciami, ktoré boli predložené počas procesu hodnotenia. Svoje hodnotenie predložilo ostatným členským štátom, Komisii a Európskemu úradu pre bezpečnosť potravín (ďalej len „úrad“) v októbri 2013 a novembri 2015 vo forme dodatku k návrhu hodnotiacej správy.
            
         
               (5)
            
            
               V uvedenej záležitosti prebehli konzultácie s členskými štátmi, žiadateľom i úradom a účastníci boli požiadaní o predloženie pripomienok k hodnoteniu vypracovanému spravodajským členským štátom.
            
         
               (6)
            
            
               Vzhľadom na informácie, ktoré oznamovateľ poskytol, hodnotenie týchto informácií vypracované spravodajským členským štátom a pripomienky, ktoré členské štáty a EFSA predložili k uvedenému hodnoteniu, sa Komisia domnieva, že potvrdzujúce informácie neboli poskytnuté, keďže informácie, ktoré oznamovateľ predložil, nie sú dostatočné na vyvodenie záveru o zhode medzi špecifikáciami technického materiálu ako komerčne vyrobeného a špecifikáciami skúšobného materiálu použitého v dokumentácii o toxicite ani o toxikologickom profile látky.
            
         
               (7)
            
            
               Komisia vyzvala oznamovateľa, aby predložil svoje pripomienky k stanovisku Komisie.
            
         
               (8)
            
            
               Napriek argumentom, ktoré oznamovateľ predložil, však Komisia dospela k záveru, že predložené informácie sú neúplné a neumožňujú vyvodiť záver o zhode medzi špecifikáciami technického materiálu ako komerčne vyrobeného a špecifikáciami skúšobného materiálu použitého v dokumentácii o toxicite ani o toxikologickom profile látky, ktorá sa má vyrábať.
            
         
               (9)
            
            
               Preto je vhodné zrušiť schválenie uvedenej účinnej látky.
            
         
               (10)
            
            
               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.
            
         
               (11)
            
            
               Členským štátom by sa mal poskytnúť čas na zrušenie autorizácií prípravkov na ochranu rastlín s obsahom uvedenej účinnej látky.
            
         
               (12)
            
            
               Pokiaľ ide o prípravky na ochranu rastlín s obsahom uvedenej účinnej látky, v prípade ktorých členské štáty v súlade s článkom 46 nariadenia (ES) č. 1107/2009 poskytnú akúkoľvek dobu odkladu, toto obdobie by malo uplynúť najneskôr 14. októbra 2018.
            
         
               (13)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Zrušenie schválenia
   Schválenie účinnej látky repelenty (podľa pachu) živočíšneho alebo rastlinného pôvodu/decht z talového oleja sa ruší.
   Článok 2
   Zmena vykonávacieho nariadenia (EÚ) č. 540/2011
   V časti A prílohy k vykonávaciemu nariadeniu (EÚ) č. 540/2011 sa vypúšťa riadok 251 týkajúci sa repelentov (podľa pachu) živočíšneho alebo rastlinného pôvodu/dechtu z talového oleja.
   Článok 3
   Prechodné opatrenia
   Členské štáty zrušia autorizácie prípravkov na ochranu rastlín s obsahom repelentov (podľa pachu) živočíšneho alebo rastlinného pôvodu/dechtu z talového oleja ako účinnej látky najneskôr do 14. októbra 2017.
   Článok 4
   Doba odkladu
   Akýkoľvek odklad, ktorý členské štáty poskytnú v súlade s článkom 46 nariadenia (ES) č. 1107/2009, musí byť čo najkratší a uplynúť najneskôr do 14. októbra 2018.
   Článok 5
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. júna 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Smernica Komisie 2008/127/ES z 18. decembra 2008, ktorou sa mení a dopĺňa smernica Rady 91/414/EHS s cieľom zaradiť niektoré účinné látky (Ú. v. EÚ L 344, 20.12.2008, s. 89).
   
      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
   
      (4)  Vykonávacie nariadenie Komisie (EÚ) č. 637/2012 z 13. júla 2012, ktorým sa mení a dopĺňa vykonávacie nariadenie Komisie (EÚ) č. 540/2011, pokiaľ ide o podmienky schválenia účinných látok síran železnatý, repelenty (podľa pachu) živočíšneho alebo rastlinného pôvodu/surový talový olej a repelenty (podľa pachu) živočíšneho alebo rastlinného pôvodu/decht z talového oleja (Ú. v. EÚ L 186, 14.7.2012, s. 20).
   
      (5)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).